

**Декану Филозофског факултета Универзитета у Нишу**

**Наставно-научном већу Филозофског факултета Универзитета у Нишу**

**Предмет:** Иницијатива о оснивању Центра за односе с јавношћу и промотивне активности Филозофског факултета Универзитета у Нишу

**Иницијатива наставника и сарадника Департмана за комуникологију и новинарство Филозофског факултета Универзитета у Нишу, о покретању поступка оснивања Центра за односе с јавношћу и промотивне активности на Филозофском факултету у Нишу, логичан је развојни след и израз неопходности унапређења програмских оквира и постојеће организационе структуре.**

1. **УВОДНО ОБРАЗЛОЖЕЊЕ ИНИЦИЈАТИВЕ**

Предметна иницијатива је превасходно одговор на сложену структуру и потребе у процесима организације и реализације наставних активности, односно обавезне стручне праксе за студенте Основних академских студија „Комуницирање и односи с јавношћу“, Основних академских студија новинарства и Мастер академских студија комуникологије, која је предвиђена актуелном акредитационом документацијом ових студијских програма.

Иницијатива је и одговор на потребу унапређења професионалног, системског и систематског управљања интерном и екстерном комуникацијом Филозофског факултета у Нишу, као и израз жеље за доприносом позитивној афирмацији Факултета, угледу и ефективнијој промоцији студијских програма, научно-истраживачког рада и активности у ширем друштвеном контексту.

1. **ПОТЕНЦИЈАЛНЕ ПРЕДНОСТИ РЕАЛИЗАЦИЈЕ**

Центар за односе с јавношћу и промотивне активности Филозофског факултета, функционисао би као својеврсна лабораторија за развој комуникационих вештина, стратешког планирања и тимског рада, чиме би директно допринео повезивању теоријског знања са реалним потребама тржишта и заједнице у целини. Центар би био задужен за послове интерне и екстерне комуникације, посредством међуорганизационе и сарадње са другим високошколским установама Универзитета у Нишу, установама и организацијама шире заједнице, као и за промотивне активности Филозофског факултета. Центар за односе с јавношћу и промотивне активности, континуирано би и систематски радио на изградњи позитивне афирмације Филозофског факултета и доприносио угледу укупне академске заједнице у јавности, посредством многобројних промотивних активности.

**3. ПРЕЛИМИНАРНО О ЦИЉЕВИМА**

Рад Центра за односе с јавношћу и промотивне активности ФФ, као организационе јединице Филозофског факултета у Нишу, била би у потпуности усклађена са мисијом, пословањем, интересима и програмским, односно организационим циљевима Институције које је део - Филозофског факултета Универзитета у Нишу.

Центар представља непрофитабилно стручно тело, основну базу за организовање и реализацију стручне праксе и, према одговарајућим стандардима струке, уређен амбијент за професионални развој студената, у којем искуствено стичу неопходна знања и умења и то у реалном радном окружењу, развијајући компетенције неопходне за будућа радна ангажовања. Стога је предметним документом, где год је то било могућно, предвиђено и активно учешће студената, као у сегменту који ближе регулише рад Већа Центра за односе с јавношћу и промотивне активности.

Секундарни циљеви Центра, свакако би били и препознатљивост примера добре праксе у области образовања и односа с јавношћу, као и допринос афирмацији у академској и широј друштвеној заједници, превасходно: студената, студијских програма и Филозофског факултета у целини.

**4. ПРЕДЛОГ ПРОГРАМСКИХ АКТИВНОСТИ**

Као организациона јединица факултета, Центар за односе с јавношћу и промотивне активности, требало да припрема, организује и реализује следеће активности:

* Активно учешће у екстерној комуникацији и односима с јавношћу Факултета, а према одобрењу декана Филозофског факултета и уз координацију деканског колегијума или продекана задуженог за предметне активности;
* Унапређење свих видова интерне комуникације Филозофског факултета;
* Развијање интерне универзитетске комуникације, посредством развоја сарадње са другим факултетима Универзитета у Нишу, центрима, институтима, као и другим организационим јединицама Универзитета у Нишу;
* Развој екстерне комуникације, заснивањем, односно унапређењем сарадње са релевантним установама и организацијама у области науке, образовања, културе...;
* Унапређење свих видова екстерне медијске комуникације Факултета, уз активно остваривање примарних циљева – позитивна медијска слика и афирмација Филозофског факултета Универзитета у Нишу;
* Програмско осмишљавање, припрема, организација и реализација промотивних и комуникационих активности за потребе Филозофског факултета у Нишу;
* Управљање екстерном дигиталном комуникацијом, уз одобрење декана, односно уз координацију са деканским колегијумом и ресорним продеканом – ажурирање интернет странице Факултета, комуникација на друштвеним мрежама;
* Медијско праћење догађаја на Факултету;
* Развијање сарадње са медијима и партнерима;
* Унапређење сарадње са институцијама културе;
* Припрема аудио-визуелног материјала за интерне и екстерне потребе Факултета;
* Припрема саопштења за медије;
* Припрема вести за сајт Факултета;
* Организовање конференција, трибина и промотивних активности;
* Израда ПР пројеката, планова и буџета;
* Активна подршка актерима који су Статутом овлашћени за саопштења и јавну комуникацију, у процесу припреме и реализације јавних наступа...

**5. ПРЕДЛОГ ОРГАНИЗАЦИОНЕ СТРУКТУРЕ**

**5.1. Веће Центра за односе с јавношћу и промотивне активности**

Центар за односе с јавношћу и промотивне активности има Веће Центра које чине сви наставници и сарадници Департмана за комуникологију и новинарство.

Веће Центра заседа по потреби, а најмање једном месечно, уживо или, по потреби на е-седници, а о раду Већа, биће вођена и одговарајућа документација.

Веће Центра може радити, разматрати тачке дневног реда и одлучивати (кворум), ако седници Већа присуствује већина од укупног броја чланова Већа центра.

Веће Центра за односе с јавношћу и промотивне активности, одлуке и предлоге одлука усваја апсолутном већином, односно већином гласова укупног броја чланова Већа.

Веће Центра разматра и усваја одлуке, односно предлоге одлука о:

* реализацији редовних активности Центра;
* плану развоја Центра;
* годишњем плану рада и годишњем извештају о раду Центра и
* другим важним питањима која се односе на организацију рада и реализацију редовних и ванредних активности Центра.

Веће центра усваја одлуке, предлоге одлука Већу департмана у чијем је саставу и предлоге одлука Наставно-научном већу факултета. Врсте и природу одлука које усваја Веће Центра за односе с јавношћу и промотивне активности, биће спецификовани одговоарајућим Правилником, односно нормативним актима Филозофског факултета.

Веће Центра за односе с јавношћу и промотивне активности, може заседати и у проширеном саставу, у којем ће чланови бити и представници студената све три студијске групе Департмана,, којима ће мандат верификовати Веће Департмана за комуникологију и новинарство. О критеријумима избора, дужини мандата и начину учешћа у Већу центра, одлучиваће Веће Департмана за комуникологију и новинарство. Према потреби и уз одобрење Већа центра, координатори могу бити бирани и из редова студената, чланова Већа центра у проширеном саставу.

Већем Центра за односе с јавношћу и промотивне активности, председава управник Центра.

**5.2. Управник, секретар и координатори Центра за односе с јавношћу и промотивне активности**

Центром за односе с јавношћу и промотивне активности, руководио би управник Центра, којег, из реда наставника Департмана за комуникологију и новинарство, именује и разрешава декан Филозофског факултета у Нишу, а на предлог Већа Департмана за комуникологију и новинарство, на период од три године.

У раду Центра за односе с јавношћу и промотивне активности, активно учествују студенти свих студијских група Департмана за комуникологију и новинарство, уз координацију наставника и сарадника Департмана, односно продекана за међународну и међуинституционалну сарадњу.

Управник се стара о раду Центра, односно о свим питањима везаним за пословање, имплементацију плана развоја и реализацију годишњег плана рада Центра за односе с јавношћу, које је усвојило веће Департмана за комуникологију и новинарство, односно Наставно-научно веће Филозофског факултета. Управник центра редовно извештава Веће департмана о раду и постигнутим резултатима и припрема предлоге одлука Већа центра и упућује их Већу департмана, односно Наставно-научном већу факултета.

У складу са нормативним актима Факултета, Веће Департмана за комуникологију и новинарство Филозофског факултета, може, из редова наставника и сарадника, именовати и секретара Центра за односе с јавношћу и промотивне активности.

Веће Центра за односе с јавношћу и промотивне активности, према потреби, а из реда чланова Већа центра, може именовати координаторе за поједине области, послове или одговарајуће координаторе пројектних активности.

**5.3. Финансирање рада Центра за односе с јавношћу и промотивне активности**

Све програмске активности Центра за односе с јавношћу и промотивне активности, биле би финансиране средствима из буџета Филозофског факултета Универзитета у Нишу, донацијама, као и свим видовима пројектног финансирања, предвиђених позитивном законском регулативном.

Центар може имати отворен подрачун у оквиру Филозофског факултета у Нишу.

**5.4. Нормативни оквири организације**

Организација и активности Центра за односе с јавношћу и промотивне активности, биће усаглашене са нормативним актима Филозофског факултета Универзитета у Нишу.

Предметни документ може бити основ за припрему Правилника Центра, уз додатно усаглашавање са одговарајућим нормативним актима Факултета.

За потребе Већа центра, може бити израђен и одговарајући Пословник, по узору на постојеће пословнике на Факултету.

У Нишу, 16. 11. 2025.

Проф. др Владета Радовић

Др Неда Нецић