

**ДЕКАНУ**

**НАСТАВНО-НАУЧНОМ ВЕЋУ**

**Предмет: Статутарно уређење Студентског дневног листа – СДЛ на Филозофском факултету Универзитета у Нишу**

**ОБРАЗЛОЖЕЊЕ**

Студентски дневни лист – СДЛ основан је као студентски медиј који, већ више од деценије, представља једну од највидљивијих и најуспешнијих иницијатива Департмана за комуникологију и новинарство. У континуитету од четрнаест година, овај медијски пројекат доприноси практичном образовању студената, развоју њихових професионалних компетенција и афирмацији угледа Филозофског факултета Универзитета у Нишу.

У складу са курикулумима студијских програма ОАС Новинарство, ОАС Комуницирање и односи с јавношћу и МАС Комуникологија, СДЛ представља основну базу за организовање и извођење обавезне стручне праксе студената. Рад у оквиру СДЛ-а студентима омогућава да стекну конкретна знања и вештине у области новинарства, медијске продукције, дигиталних медија и тимског рада у редакцији.

Узимајући у обзир дугогодишњу традицију, значај за наставни процес и чињеницу да се активност СДЛ-а често ослањала на ограничене спољне изворе финансирања, покреће се иницијатива за институционализовање Студентског дневног листа – СДЛ као организационе јединице Филозофског факултета у Нишу.

Овакво институционализовање допринело би дугорочној стабилности, континуитету активности и заштити независности уређивачке политике СДЛ-а, без обзира на евентуалне промене у моделима финансирања. Истовремено би омогућило формално покривање трошкова хостинга, техничког одржавања и других неопходних сегмената рада у годинама када нема донаторске подршке.

**ЦИЉЕВИ И АКТИВНОСТИ**

Студентски дневни лист – СДЛ, као организациона јединица Факултета реализоваће следеће активности:

* Обезбеђивање простора за реализацију практичне наставе и стручне праксе студената студијских програма ОАС Новинарство, ОАС Комуницирање и односи с јавношћу и МАС Комуникологија;
* Подстицање студентског новинарства и развоја критичког мишљења кроз самосталну медијску продукцију;
* Развијање компетенција у области информисања, односа с јавношћу, дигиталних медија, мултимедијалне продукције и редакцијског рада;
* Организовање радионица, обука и студентских пројеката у области медија, новинарства и комуникација;
* Jачање сарадње са високошколским установама, медијима, средњошколским ученичким листовима, новинарским удружењима и организацијама цивилног друштва;
* Развијање и унапређење дигиталних медијских садржаја и интернет портала СДЛ-а;
* Афирмација студентског стваралаштва и промовисање вредности академске заједнице;
* Учешће у међународним и домаћим програмима размене, конкурсима и пројектима из области медија и комуникација.

**ОРГАНИЗАЦИЈА, ПОСЛОВАЊЕ И УПРАВЉАЊЕ**

1. **Веће СДЛ-а**

Веће Студентског дневног листа чине наставници и сарадници Департмана за комуникологију и новинарство који су изабрани у кооррдинациони тим СДЛ-а од стране Већа Департмана за комуникологију и новинарство и Наставно научног већа Филозофског факултета и који учествују у организацији и реализацији наставе стручне праксе, као и представници студената ангажованих у раду редакције.

Веће СДЛ-а:

- разматра и усваја план активности и годишњи извештај о раду;

- одлучује о питањима у вези са организацијом праксе и ангажовањем студената;

- даје предлоге за унапређење рада и развоја СДЛ-а.

Веће заседa по потреби, најмање два пута годишње, а о раду се води одговарајућа документација.

1. **Управник СДЛ-а**

Студентским дневним листом заједно са координационим тимом руководи управник, кога из реда наставника Департмана за комуникологију и новинарство именује и разрешава декан Факултета, на предлог Већа Департмана, на период од три године. Управник на челу координационог тима координира рад СДЛ-а, имплементацију плана развоја и годишњег плана рада, усклађује рад координационог тима, прати реализацију стручне праксе и остварује комуникацију са партнерима и донаторима.

Поред управника, рад СДЛ-а усмерава координациони тим који чине два до три наставника и сарадника Департмана, као и представници студената. Тим заједнички доноси одлуке о оперативним питањима рада редакције. Управник нема већа овлашћења од координационог тима, чиме се обезбеђује равноправно учешће свих актера и независност уређивачке политике.

Редакцију СДЛ-а чине студенти свих година ОАС и МАС програма Департмана за комуникологију и новинарство, а могу га чинити и други заинтерсовани студенти са Универзитета у Нишу. Студенти самостално уређују садржај уз координацију наставника и сарадника, уз поштовање професионалних и етичких стандарда новинарства и академске заједнице.

1. **Финансирање рада СДЛ-а**

Активности СДЛ-а финансирају се из:

- средстава Филозофског факултета Универзитета у Нишу;

- донација и пројеката;

- учешћа у домаћим и међународним конкурсима и програмима;

- сарадње са институцијама, медијима и организацијама.

СДЛ ће функционисати у оквиру финансијског система Филозофског факултета, чиме ће се омогућити континуитет у финансирању хостинга, техничког одржавања и развоја дигиталне инфраструктуре и у годинама без спољног финансирања.

У Нишу, 20. новембра 2025. године

Аутори елабората:



\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Илија Милосављевић



\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Невен Обрадовић